Lisatud: Pühapäev, 21 August 2016 00:00
Võistluse kõrgeimas astmes (KK-3) ainsana võistelnud koerteklubi Aktiiv ja EVLÜ võistluspaar Kersti Pink ja tema kolmeaastane emane šveitsi valge lambakoer Born To Win White Target (Tari) saavutasid tulemuseks 85 punktiga hinde „hea“, sellega oma klassis I koha ja ka kuue võistleja hulgast etapi üldvõidu ning tiitli „Parim Kiirus“. Kersti ja Tari treenivad kuulekuskoolitust Aarne Väli juhendamisel.
KK-3 astmes tuleb sooritada 8 harjutust: kõrvalkõnd rihmata ja paugukatse, liikumiselt istuma jäämine, jooksmiselt lamama jäämine ja juurdetulek, jooksmiselt seisma jäämine ja juurdetulek, puidust viskehantli toomine tasasel maal, puidust viskehantli toomine üle 1-meetrise tõkke hüpates, kohale saatmine (koerajuhi poolt maha jäetud eseme juurde), püsilamamine häiritud olukorras (paugukatsega, teine koer sooritab platsil samal ajal harjutusi).
Kuulekuskoolitus on Eesti rahvuslik koeraspordiala, hindamisel on maksimaalselt võimalik saada 100 punkti. Hinded: võrratu (96-100 punkti), väga hea (90-95 punkti), hea (80-89 punkti), rahuldav (70-79 punkti), mitterahuldav (0-69 punkti). Koolitustulemuse saamiseks peab koer saama vähemalt 70 punkti/hinne rahuldav. Vaata lisa kuulekuskoolituse eeskiri: http://web.zone.ee/ekl-kkk/KK2011.pdf